钦定古今图书集成/明伦汇编/官常典/第800卷 > 高斗枢
## 钦定古今图书集成/明伦汇编/官常典/第800卷 > 高斗枢

按《明外史》本传：“斗枢，字象先，鄞人。崇祯元年举进士，
授刑部主事。坐议巡抚耿如杞狱，与同列四人下诏
狱。寻复官，进员外郎，稍迁荆州知府，长沙兵备副使。
湖南未遭寇，民不知兵，长沙止老弱卫卒五百。又遣
二百戍攸县，城库雉堞尽圮。斗枢建飞楼四十，大修
守具。临、蓝贼艘二百馀，由衡湘抵城下，相拒十馀日”，
乃引去。转攻袁州，遣都司陈上才蹑其后，贼亦解去。
寻击杀乱贼刘高峰等，抚定馀众。有诏录其功。巡抚
陈睿谟大征临、蓝寇，斗枢当南面，大小十馀战，贼尽
平。诏赉银币。累进按察使，移守郧阳。十四年八月视
事。郧被寇十载，属邑有六，居民共四千。抚治王永祚
以襄阳急，移师镇之。斗枢至甫六日，张献忠自陕引
而东。斗枢令游击王光恩及弟光兴分扼之，战频捷，
贼不敢犯。光恩者，贼降将小秦王也。十五年冬，李自
成陷襄阳、均州，攻郧阳四日而去。明年春，复来攻，十
馀日不克，乃退屯杨溪。五月，斗枢召游击刘调元入
城，旬日间杀贼三千馀。自成自将来攻，卒不克而去。
乃令光恩复均州，调元下光化，躬率将士复谷城，将
袭襄阳，闻孙传庭败，旋师，均州复为贼有。十七年正
月，自成遣将路应标等以三万人攻郧，斗枢遣人入
均州，烧其蓄积，贼乏食而退。当是时，湖南北十四郡
皆陷，独郧在自。十五年冬，抚治王永祚被逮，连命李
乾德、郭景昌代之，路绝不能至，中朝谓郧已陷，不复
设抚治。十六年夏，斗枢上《请兵疏》，始知郧存。众议即
任斗枢，而陈演与之有隙，乃擢知府徐启元为右佥
都御史任之。加斗枢太仆少卿，路阻亦不能达。明年
二月，朝议设汉中巡抚，兼督川北军务，擢斗枢右副
都御史以往，朝命亦不达。至三月，始闻太仆之命，即
以军事付启元。七日而北都变，并闻汉中之命地已
失，不可往。福王立，移斗枢巡抚湖广，代何腾蛟；复以
道路不通，改用王骥，斗枢皆不闻也。《国变》后数年，还
家卒。